**Uunga siunnersuut:**

**Nalunaarasuartaatitigut atassuteqarnernik tuniniaasut pillugit Namminersorlutik Oqartussat nalunaarutaat**

Nalunaarasuartaatitigut atassuteqarneq nalunaarasuartaatitigullu kiffartuussinerit pillugit Inatsisartut inatsisaanni § 2, imm. 6, aamma § 5, imm. 3, nr. 7 naapertorlugit aalajangersarneqarpoq:

*Nalunaarasuartaatitigut atassuteqarnermik tuniniaasunut piumasaqaatit*

**§ 1.** Nalunaarasuartaatitigut atassuteqarnernik tuniniaasut nalunaarasuartaatitigut kiffartuussinermi nalunaarasuartaatinullu attaveqaatini namminersortunngorsarneqarsimasuni nalunaarasuartaatinut attaveqaatinik nalunaarasuartaatitigullu kiffartuussinernik pilersitsinissamut, ingerlatsinissamut tuniniagaqarnissamullu akuersissummik peqassapput.

**§ 2.** Nalunaarasuartaatitigut atassuteqarnernik tuniniaasoq akuersissummik pissarsissaguni aktianik piginneqatigiiffittut, piginneqatigiiffittut imaluunniit inuussutissarsiutinik ingerlataqartut peqatigiiffiattut, Kalaallit Nunaanni angerlarsimaffeqartutut nalunaarsorsimassaaq.

*Imm. 2.* Akuersissut tunniunneqarsimatinnagu suliffeqarfiup nalunaarasuartaatitigut atassuteqarnernik tuniniaasut sulinerminnik aallartitsinissaat inerteqqutaavoq. Tamanna aamma nalunaarasuartaatinut attaveqaatinik ikkussuinermut atuuppoq.

**§ 3.** Aamma akuersissummik pigisaqartoq tuniniaasut kikkut ataatsimut atassuteqarnissamut isumaqatigiissuteqarfigineqarsimanersut, kiisalu taakkununnga piumasaqaatit suunersut pillugu Nalunaarasuartaateqarnermik Aqutsisoqarfimmut ilisimatitsissaaq.

*Qinnuteqartarneq akuersissuteqartarnerlu*

**§ 4.** Akuersissuteqarnissamut qinnuteqaat Nalunaarasuartaateqarnermik Aqutsisoqarfimmut nassiunneqassaaq.

*Imm. 2.* Qinnuteqaatip imarissavai:

1) suliffeqarfik pillugu nassuiaat

2) suliassaqarfimmi misilittakkat pillugit nalunaarut

3) suliffeqarfiup nalunaarasuartaatinut atassuteqaatai nalunaarasuartaatitigullu kiffartuussineri pillugit nassuiaat.

**§ 5.** Nalunaarasuartaatitigut atassuteqarnernik tuniniaasup suliffeqarfiani annertuunik allannguisoqarpat, Nalunaarasuartaateqarnermik Aqutsisoqarfiup akuersissummi paasissutissiisussaatitaanermut piumasaqaatinik aalajangersaasinnaavoq.

*Imm. 2.* Akuersissut uku pillugit maleruagassanik imaqarsinnaavoq:

1) malitassanik akuersissutinillu malinninnissaq, aamma

2) nunani tamalaani piumasaqaatinik maleruagassanillu malinninnissaq.

**§ 6*.*** Akuersissut ukiuni tallimani atuutissaaq, tamatumalu kingorna nalunaarasuartaatitigut atassuteqarnernik tuniniaasut akuersissummik nutaamik qinnuteqassapput.

*Imm. 2.* Nalunaarasuartaatitigut atassuteqarnernik tuniniaasup akuersissummi inatsimmiluunniit aalajangersakkat annertuumik unioqqutippagit,

Nalunaarasuartaateqarnermik Aqutsisoqarfiup akuersissutip utertissinnaavai.

*Imm. 3.* Nalunaarasuartaatitigut atassuteqarnernik tuniniaasoq akiliisinnaajunnaarluni unippat akuersissut atorunnaassaaq.

**§ 7.** Nalunaarasuartaateqarnermik Aqutsisoqarfiup nalunaarasuartaatitigut atassuteqarnernik tuniniaasut allattorsimaffiat tamanut ammasumik saqqummiutissavaa.

*Atuutilerfia*

**§ 8.** Nalunaarut manna 1. apriili 2022-mi atuutilerpoq.

*Imm. 2.* Nalunaarasuartaatitigut atassuteqarnernik tuniniaasut tamarmik 1. januar 2023 nallertinnagu nalunaarut manna naapertorlugu akuersissummik pissarsisimassapput.

**Mariane Paviasen**

Ineqarnermut Attaveqaasersuutinullu Naalakkersuisoq

/ Ruth Lindhardt